《碧梧翠竹堂分韵得带字》
元代·吴克恭

长夏梧竹阴，偃薄适所爱。良朋四方至，叙此承嘉会。

雅意几宿昔，神交一倾盖。莲芳玉山酒，芹碧松湖菜。

风流五侯鲭，□水郎官脍。高郎雅眉宇，郯生富清裁。

短李善长谈，医缓辄雅拜。张颠矜道妙，僧彻持醒戒。

歌喉间宝瑟，舞影回兰旆。题扇琼英忿，张筵翠屏对。

杂乱虽无次，妍丑各有态。良游信所惬，佳赏心亦快。

兹会安可期，明当返予载。回望玉山云，川长水如带。

作者简介：常州人，字寅夫。好读书，以举子业无益于学，遂致力诗古文。诗体古淡，为时所称。有《寅夫集》。